ཞིན་ཧྭ་གསར་འགྱུར་ཁང་གི་གློག་འཕྲིན་ལྟར།ཟླ་བཅུ་གཅིག་པའི་ཚེས་དྲུག་ཉིན།རྒྱལ་སྲིད་སྤྱི་ཁྱབ་ཁང་གི་ཙུང་ལི་ལིས་ཁི་ཆང་གིས་ཏའོ་ཡུས་ཐེ་རྒྱལ་མགྲོན་ཁང་དུ་འཛམ་གླིང་དངུལ་ཁང་གི་འགོ་གཙོ་ཅིན་ཡུང་དང་རྒྱལ་སྤྱིའི་དངུལ་ལོར་ཐེབས་རྩ་རྩ་འཛུགས་ཀྱི་ཙུང་ཚེ་ལ་ཅ་ཏི།འཛམ་གླིང་ཉོ་ཚོང་རྩ་འཛུགས་ཀྱི་སྤྱི་ཁྱབ་ལས་འཛིན་ཨ་ཙི་ཝེ་ཏོ།དཔལ་འབྱོར་མཉམ་ལས་དང་འཕེལ་རྒྱས་རྩ་འཛུགས་ཀྱི་དྲུང་ཡིག་ཆེན་མོ་ཀུའུ་ལིས་ཡ།དངུལ་རྩ་བརྟན་འཇགས་ལས་འཛིན་ལྷན་ཚོགས་ཀྱི་ཀྲུའུ་ཞི་ཁ་ཉི།རྒྱལ་སྤྱིའི་ངལ་རྩོལ་བཟོ་བའི་རྩ་འཛུགས་ཀྱི་སྤྱི་ཁྱབ་ལས་འཛིན་གཞོན་པ་ཀི་ལིན་ཧྥེ་ཨར་ཏི་བཅས་དང་མཉམ་དུ་སྒོར་ཅོག་གྲོས་མོལ་ཚོགས་འདུ་ཐེངས་གསུམ་པ་བསྡུས།ཚོགས་ཐོག་ནས་ཀྲུང་གོ་དང་འཛམ་གླིང་དཔལ་འབྱོར་གྱིས་སྒོ་འབྱེད་མཉམ་ལས་ཁྲོད་དུ་མཉམ་རྒྱལ་འཚོལ་སྙེག་བྱེད་པར་སྐུལ་འདེད་གཏོང་བ་བརྗོད་དོན་གཙོ་བོ་ཡིན་པར་དམིགས་ཏེ།དེང་སྐབས་འཛམ་གླིང་དཔལ་འབྱོར་གྱི་འཕེལ་ཕྱོགས་དང་ཕྱོགས་མང་ཉོ་ཚོང་སྒྲིག་སྲོལ་ལ་སྲུང་སྐྱོབ་བྱེད་པ།ཀྲུང་གོའི་དཔལ་འབྱོར་དང་བཅོས་སྒྱུར་སྒོ་འབྱེད་སོགས་གྲོས་གཞིའི་ཐད་ནས་བསམ་བློ་བརྗེ་རེས་བྱས།